b'\n_START_ARTICLE_\nWu Zetian\n_START_SECTION_\nRojstvo in dru\xc5\xbeina\n_START_PARAGRAPH_\nWu Zetian \xe6\xad\xa6\xe5\x88\x99\xe5\xa4\xa9, z rojstnim imenom Mei \xe5\xaa\x9ain kasneje bolj znanim Zhao\xe7\x85\xa7 , je bila rojena 16. 12. 625, najverjetneje v prefekturi Lizhou, v sedanji Ju\xc5\xbeni Koreji. Njen o\xc4\x8de Wu Shihuo \xe6\xad\xa6\xe5\xa3\xab\xe5\xbd\xa0 je prihajal iz ugledne aristokratske dru\xc5\xbeine in bil zaveznik ustanovitelja dinastije Tang. Skozi vse svoje \xc5\xbeivljenje je imel enega vodilnih mest v voja\xc5\xa1kih dr\xc5\xbeavnih slu\xc5\xbebah. Njena mati Gospa Yang je bila \xc4\x8dlanica cesarske dru\xc5\xbeine Sui \xe9\x9a\x8b._NEWLINE_Wu Zetian je imela 4 sinove in 2 h\xc4\x8dere. Prvi je bil Li Hong \xe6\x9d\x8e\xe5\xbc\x98 rojen leta 652 s posmrtnim imenom cesar Xiaojing. Drugorojeni Li Xi\xc3\xa1n \xe6\x9d\x8e\xe8\xb3\xa2je bil rojen leta 653, ki je kasneje dobil naziv princa Zhuanghuai. Tretji je bil leta 655 rojeni Li Xi\xc4\x83n \xe6\x9d\x8e\xe9\xa1\xaf, najmlaj\xc5\xa1i od sinov pa je bil leta 662 rojeni Li Dan \xe6\x9d\x8e\xe6\x97\xa6. Wu Zetian je imela \xc5\xa1e dve h\xc4\x8deri in sicer princeso Taiping \xe5\xa4\xaa\xe5\xb9\xb3 in princeso, katere imena se ne ve.\n_START_SECTION_\nVzpon\n_START_PARAGRAPH_\nWu Zetian je postala Taizongova konkubina leta 638. Leta 649 je Taizong umrl in tako kot je veljalo za vse konkubine, je tudi ona od\xc5\xa1la v budisti\xc4\x8dni samostan. Po pribli\xc5\xbeno dveh letih je novi cesar, Taizongov sin Gaozong, zahteval njeno vrnitev na dvor. Sprva je bila le njegova konkubina, po petih letih truda pa je dosegla poroko z njim. Takoj po poroki je Wu Zetian za\xc4\x8dela odstranjevati uradnike, ki ji niso bili po godu in so nasprotovali njenemu vladanju. Cesarja je leta 660 zadela manj\xc5\xa1a kap in Wu Zetian mu je sprva pomagala pri vladanju, kasneje pa prevzela vse dr\xc5\xbeavni\xc5\xa1ke posle._NEWLINE_Po cesarjevi smrti je prevzel nasledstvo najstarej\xc5\xa1i sin, princ Xiaojing. Ko je Xiaojing za\xc4\x8del izvajati ideje, ki njegovi materi in cesarici Wu niso bile najbolj po godu, je nenadoma umrl. Nasledil ga je mlaj\xc5\xa1i brat, princ Zhuanghuai. Wu Zetian ga je obto\xc5\xbeila na\xc4\x8drtovanja upora in zarote ter ga izgnala, Zhuanghuai je kasneje naredil samomor. Nasledil ga je Li Xian, znan tudi kot cesar Zhongzong. Zhongzonga je Wu Zetian \xc5\xbee po \xc5\xa1estih tednih odstavila in sicer ko je sku\xc5\xa1al za kanclerja postaviti \xc5\xbeeninega o\xc4\x8deta. Tako je pri\xc5\xa1el na prestol najmlaj\xc5\xa1i sin Li Dan, ki je tako dobil naziv cesarja Ruizonga, vendar tudi njegovo vladanje ni trajalo zelo dolgo, saj se je pod prisilo svoje matere prestolu odpovedal.\n_START_SECTION_\nVladanje\n_START_PARAGRAPH_\nWu Zetian se je izkazala kot izredno mo\xc4\x8dna in sposobna vladarica. Za\xc4\x8dasa njene vladavine so bile razmere v dr\xc5\xbeavi spet stabilne in politi\xc4\x8dni vpliv aristokracije se je zmanj\xc5\xa1al, saj ni bila preve\xc4\x8d zaupljiva do uradnikov iz pomembnih, vplivnih dru\xc5\xbein. Profesionalizem dr\xc5\xbeavnega aparata se je okrepil, saj je Wu Zetian podpirala kvalificiranje uradnikov na podlagi dr\xc5\xbeavni\xc5\xa1kih izpitov in ne na podlagi vez in poznanstev._NEWLINE_Leta 690 je razglasila novo dinastijo Zhou in se oklicala za cesarja. Tako je postala prva cesarica v zgodovini Kitajske._NEWLINE_Cesarica Wu je bila zaprise\xc5\xbeena budistka in ravno za\xc4\x8dasa njene vladavine je budizem na Kitajskem do\xc5\xbeivel razcvet. Da bi uveljavila svoje vladanje tudi v religioznem smislu, je za\xc4\x8dela \xc5\xa1iriti sutre, kjer je bilo prerokovano, da bo reinkarnacija Bude \xc5\xbeenska, monarhinja, ki bo pregnala bolezen, vojno in nesre\xc4\x8de iz celega sveta. Njeno vladanje je mo\xc4\x8dno vplivalo na polo\xc5\xbeaj \xc5\xbeensk v tedanji Kitajski. \xc5\xbdenske so se lahko izobra\xc5\xbeevale in celo v umetnosti so lahko uspele. Tak polo\xc5\xbeaj \xc5\xbeensk se je ohranil \xc5\xa1e dolgo po cesari\xc4\x8dni smrti, pribli\xc5\xbeno sto let._NEWLINE_Vladala je 15 let, do leta 705, ko je nekaj uradnikov iz strahu, da ne bi pri\xc5\xa1lo po njeni smrti do nasledstvene krize, izvedlo dr\xc5\xbeavni udar. Na so prestol postavili njenega in Gaozongovega sina Zhongzonga in tako obnovili dinastijo Tang.\n_START_SECTION_\nWu Zetian v literaturi\n_START_PARAGRAPH_\nVe\xc4\x8dina leposlovne literature o Wu Zetian je v tujih jezikih, prav tako kot tudi strokovne literature o njenem \xc5\xbeivljenju in vladanju. Primeri leposlovne literature: - Dora Shu-fang Dien je napisala Empress Wu Zetian in Fiction and in History: Female Defiance in Confucian China, (Nova Publishing, 2003), kjer raziskuje \xc5\xbeivljenje cesarice Wu Zetian in kako so \xc5\xbeenske na\xc5\xa1le poti, kako sodelovati v javnem \xc5\xbeivljenju, kljub socialnim oviram tradicionalne ureditve na Kitajskem. - Jonathan Clements je napisal Wu: The Chinese Empress Who Schemed, Seduced and Murdered Her Way to Become a Living God (2007). - Znana francoska pisateljica Shan Sa, ki se je rodila v Pekingu Beijing\xe5\x8c\x97\xe4\xba\xac, je napisala biografski roman v franco\xc5\xa1\xc4\x8dini\xc2\xa0\xc2\xbbImp\xc3\xa9ratrice\xc2\xab, ki ga najdemo tudi v slovenskem prevodu\xc2\xa0\xc2\xbbCesarica\xc2\xab. Preveden je tudi v japon\xc5\xa1\xc4\x8dino kot Jotei: Waga na wa Sokuten Buk\xc5\x8d \xe5\xa5\xb3\xe5\xb8\x9d: \xe3\x82\x8f\xe3\x81\x8c\xe5\x90\x8d\xe3\x81\xaf\xe5\x89\x87\xe5\xa4\xa9\xe6\xad\xa6\xe5\x90\x8e (\xe2\x80\x9c\xc5\xbdenska cesar\xc2\xa0: Moje ime je cesarica Wu Zetian). - Domi\xc5\xa1ljijska Wu Zetian se pojavi tudi v romanu kriminalki Eleanor Cooney in Daniela Alterija \xe2\x80\x9cDeception\xc2\xa0: A Novel of Mystery and Madness in Ancient China". - Lin Yutang napi\xc5\xa1e \xe2\x80\x9cLady Wu\xe2\x80\x9d, kjer zdru\xc5\xbei podrobno raziskovanje zgodovinskih podatkov in pripovedni\xc5\xa1tvo, da pove\xc5\xbee \xc4\x8dutno zloben portret \xc5\xbeenske cesarja. - Lydia Kwa je napisala roman\xc2\xa0\xc2\xbbthe Walking Boy\xc2\xab\xc2\xa0leta 2005 v Kanadi pri zalo\xc5\xbebi Key Porter Books.\n_START_SECTION_\nDruga dinastija Zhou \xe5\x91\xa8\n_START_PARAGRAPH_\nKo je cesarica Wu leta 690 uradno zasedla prestol, je oklicala novo dinastijo Druga dinastija Zhou, ki je nato trajala do cesari\xc4\x8dinega odstopa leta 705. Druga dinastija Zhou je tako za 15 let prekinila dinastijo Tang, ki se je nato zopet obnovila. Obdobje prekinitve se deli na Wu Zetianino zgodnjo, srednjo in pozno vlado.\n_START_SECTION_\nZgodnja vlada\n_START_PARAGRAPH_\nKmalu potem, ko je Wu Zetian zasedla prestol, je povzdignila status budizma nad daoizmom in vero uradno podprla z grajenjem tako imenovanih Dayun templjev \xe5\xa4\xa7\xe9\x9b\xb2\xe5\xaf\xba v vsaki prefekturi, ki je pripadala obmo\xc4\x8djem glavnih mest Chang\xe2\x80\x99an in Luoyang ter povzdignjenjem vi\xc5\xa1jih menihov v tako imenovane Gong Jue \xe5\x85\xac\xe7\x88\xb5. Prav tako je v kraljevi tempelj prednikov dala posvetiti sedem generacij prednikov dru\xc5\xbeine Wu, vendar je \xc5\xa1e vedno darovala trem cesarjem dinastije Tang._NEWLINE_Problem, s katerim se je soo\xc4\x8dala, je bilo vpra\xc5\xa1anje nasledstva. Ko je zasedla prestol, je Li Dana \xe6\x9d\x8e\xe6\x97\xa6 oklicala za kronskega princa oziroma Qin Wang \xe4\xba\xb2\xe7\x8e\x8b in mu odobrila ime Wu. Vendar je uradnik Zhang Jiafu \xe5\xbc\xb5\xe5\x98\x89\xe7\xa6\x8fprepri\xc4\x8dal neplemi\xc4\x8da Wang Qinzhija \xe7\x8e\x8b\xe6\x85\xb6\xe4\xb9\x8b, da je spro\xc5\xbeil peticijo in se zavzemal, da bi naziv kronskega princa moral preiti na cesari\xc4\x8dinega ne\xc4\x8daka Wu Chengsija \xe6\xad\xa6\xe6\x89\xbf\xe5\x97\xa3glede na to, da je bil pripadnik rodbine Wu. Cesarica se je sicer nagibala v to smer in dala tudi usmrtiti tri ministre, ki so bili odlo\xc4\x8dno proti, ampak je navsezadnje zavrnila predlog, da naredi Wu Chengsija za kronskega princa. Medtem je dovolila Wang Qinzhiju prost vstop v pala\xc4\x8do, ki pa ni trajal dolgo, saj naj bi Wang cesarico razjezil s prepogostimi obiski zato je uradniku in ministru Li Zhaodeju \xe6\x9d\x8e\xe6\x98\xad\xe5\xbe\xb7naro\xc4\x8dila naj ga pretepejo. Li je to izkoristil in ga dal pretepsti do smrti ter razpustil zagovornike peticije. Nato je \xc5\xa1e prepri\xc4\x8dal cesarico naj Li Dana obdr\xc5\xbei kot kronskega princa z agrumentom, da ji je sin bli\xc5\xbeji kot ne\xc4\x8dak. Kmalu zatem cesarica na Li Zhaodejevo pobudo razre\xc5\xa1i Wu Chengsija s polo\xc5\xbeaja ministra, ker naj bi postajal premo\xc4\x8dan. Wu Chengsija obdari z mnogo \xc4\x8dastnimi naslovi, ki pa so brez prave avtoritete._NEWLINE_Medtem je nekaj ministrov in uradnikov, ki so imeli v lasti peticijo kovalo zaroto in hotelo, da se peticija uresni\xc4\x8di, kar odkrije uradnik tajne policije Lai Junchen \xe4\xbe\x86\xe4\xbf\x8a\xe8\x87\xa3. Zarotniki v zadnjem trenutku skrijejo peticijo in si izprosijo milost pri cesarici, ki jih ne da usmrtiti, ampak zgolj izgnati. Po tem dogodku se je, zlasti na Li Zhaodejevo pobudo, mo\xc4\x8dno zmanj\xc5\xa1alo \xc5\xa1tevilo politi\xc4\x8dno motiviranih umorov, \xc4\x8deprav ne popolnoma._NEWLINE_Leta 693 je zaupna cesari\xc4\x8dina dama v \xc4\x8dakanju Wei Tuan\'er \xe9\x9f\x8b\xe5\x9c\x98\xe5\x85\x92, ki je sovra\xc5\xbeila Li Dana , po krivem obto\xc5\xbeila njegovo \xc5\xbeeno kronsko princeso Liu \xe5\x8a\x89\xe7\x9a\x87\xe5\x90\x8e\xc4\x8darovni\xc5\xa1tva in Wu Zetian jo je dala usmrtiti. Wei je z obto\xc5\xbebami hotela \xc5\xa1e dlje, vendar je nekdo ovadil njo in tako je bila usmr\xc4\x8dena. Cesarica je vseeno degradirala Li Danove sinove in usmrtila dva uradnika, ki naj bi se skrivno sestajala z Li Danom ter nadalje prepovedala sre\xc4\x8danja uradnikov z Li Danom. Nato se pojavijo obto\xc5\xbebe, da naj bi Li Dan koval zaroto proti cesarici zato Lai Junchen spro\xc5\xbei preiskavo, v kateri aretira in mu\xc4\x8di Li Danove slu\xc5\xbeabnike na izjemno krut na\xc4\x8din. Eden od slu\xc5\xbeabnikov kljub razparanemu trebuhu zagovarja nedol\xc5\xbenost svojega gospodarja in cesarica zato ustavi preiskavo ter tako re\xc5\xa1i Li Dana._NEWLINE_Potem, ko je bil Wu Chengsi odstranjen, je Li Zhaode postajal vse mo\xc4\x8dnej\xc5\xa1i zato ga je cesarica leta 694 odstavila. Pribli\xc5\xbeno ob tem \xc4\x8dasu jo mo\xc4\x8dno navdu\xc5\xa1ijo tri osebe, in sicer pu\xc5\xa1\xc4\x8davnik Wei Shifang \xe9\x9f\x8b\xe4\xbb\x80\xe6\x96\xb9, kateremu je za kratek \xc4\x8das podarila naziv ministra, budisti\xc4\x8dna nuna, ki je trdila,da je sam Buda in vidi v prihodnost ter stari mo\xc5\xbe nehanske narodnosti, ki naj bi bil star 500 let. Kakorkoli, leta 695 je cesari\xc4\x8din nekdanji ljubimec Huaiyi\xe6\x87\xb7\xe7\xbe\xa9po\xc5\xbegal Kraljevo konferen\xc4\x8dno dvorano Mingtang \xe6\x98\x8e\xe5\xa0\x82 in Nebe\xc5\xa1ko dvorano Tiantang \xe5\xa4\xa9\xe5\xa0\x82, ker je bil ljubosumen na sedanjega ljubimca, kraljevega zdravnika. Cesarica je bila jezna, ker te tri osebe niso znale napovedati po\xc5\xbeiga zato je nuno in njene u\xc4\x8denke zasu\xc5\xbenjila, Wei Shifang je storil samomor, stari mo\xc5\xbe nehanske narodnosti pa je zbe\xc5\xbeal. Usmrtiti pa je dala tudi Huaiyija. Po tem dogodku se ni ve\xc4\x8d toliko zanimala za misticizem in se je \xc5\xa1e bolj zavzemala za dr\xc5\xbeavne zadeve.\n_START_SECTION_\nSrednja vlada\n_START_PARAGRAPH_\nWu Zetianina administracija pa je kmalu za\xc5\xa1la v razli\xc4\x8dne te\xc5\xbeave na zahodni in severni meji. Spomladi leta 696 je poslala vojsko pod vodstvom generalov Wang Xiaojieja \xe7\x8e\x8b\xe5\xad\x9d\xe5\x82\x91in Lou Shideja \xe5\xa9\x81\xe5\xb8\xab\xe5\xbe\xb7 proti ljudstvu Tufan . Cesari\xc4\x8dina vojska je bila pora\xc5\xbeena in cesarica je Wanga poni\xc5\xbeala v neplemi\xc4\x8da, Lou Shideja pa v prefekturnega uradnika ni\xc5\xbejega ranga. Kasneje je obema obnovila polo\xc5\xbeaj generalov._NEWLINE_Poleti leta 696 se pojavi mnogo resnej\xc5\xa1a gro\xc5\xbenja. Kitanska Qidan \xe5\xa5\x91\xe4\xb8\xb9 poglavarja Li Jinzhong \xe6\x9d\x8e\xe7\x9b\xa1\xe5\xbf\xa0in Sun Wanrong \xe5\xad\xab\xe8\x90\xac\xe6\xa6\xae sta bila nezadovoljna z ravnanjem prefekta prefekture Ying \xe7\x87\x9f\xe5\xb7\x9eZhao Wenhuijem \xe8\xb6\x99\xe6\x96\x87\xe7\xbf\xbd s kitanskim ljudstvom. Poglavarja se upreta in Li prevzame naslov Wushang khan \xe7\x84\xa1\xe4\xb8\x8a\xe5\x8f\xaf\xe6\xb1\x97, kar dobesedno pomeni\xc2\xa0\xc2\xbbkan, ki nima nadrejenega\xc2\xab. Vojsko, ki jo je poslala Wu Zetian, so porazile kitanske sile in v zameno \xc5\xa1e napadle ozemlje Zhou. Medtem je kan Vzhodnih Turkov Tujue \xe7\xaa\x81\xe5\x8e\xa5 ponujal podreditev, vendar \xc5\xa1e vedno hkrati napadal ozemlja Kitanov in dinastije Zhou. Vzhodni Turki so napadli kitansko bazo operacij in ugrabili dru\xc5\xbeine poglavarjev, kar je za nekaj \xc4\x8dasa zaustavilo napade Kitanov na obmo\xc4\x8dja dinastije Zhou. Poglavar Sun prevzame polo\xc5\xbeaj kana, reorganizira kitanske sile in zopet napade ozemlje dinastije Zhou in precej zmaguje v bitkah z vojsko dinastije Zhou. Wu Zetian se ho\xc4\x8de s kaganom Vzhodnih Turkov pogoditi za mir in sicer za precej visoke pogoje. Morala je vrniti vse pripadnike tur\xc5\xa1kega plemena, ki so se \xc5\xbee pokorili dinastiji Zhou in morala jih je oskrbeti s semeni, svilo, orodjem in \xc5\xbeelezom. Poleti leta 697 tur\xc5\xa1ki kan \xc5\xa1e enkrat napade kitansko bazo, ubije Suna in tako zaenkrat kon\xc4\x8da kitansko nevarnost._NEWLINE_Medtem je Lai Junchen, ki je vmes \xc5\xbee izgubil svojo mo\xc4\x8d, a si jo zopet pridobil, po krivem obto\xc5\xbeil Li Zhaodeja raznih kriminalnih dejanj. Na\xc4\x8drtoval je \xc5\xa1e la\xc5\xbeno obto\xc5\xbeiti izdaje Li Dana, Li Zheja \xe6\x9d\x8e\xe5\x93\xb2 , princeso Taiping Taiping Gongzhu \xe5\xa4\xaa\xe5\xb9\xb3\xe5\x85\xac\xe4\xb8\xbb. Princesa Taiping je reagirala prva in Laija obto\xc5\xbeila zlo\xc4\x8dinov, ki so ga nato skupaj z Li Zhaodejem usmrtili. Po smrti Laija se je vlada tajne policije hitro kon\xc4\x8dala in mnogo \xc5\xbertev in uradnikov so postopoma posmrtno oprostili. Med tem \xc4\x8dasom se je cesarica zapletla \xc5\xa1e z dvema novima ljubimcema, ki jih je po\xc4\x8dastila znotraj pala\xc4\x8de in jih postavila za kneza oz. Gong Jue \xe5\x85\xac\xe7\x88\xb5._NEWLINE_Okrog leta 698 sta cesari\xc4\x8dina ne\xc4\x8daka Wu Chengsi in Wu Sansi \xe6\xad\xa6\xe4\xb8\x89\xe6\x80\x9d ponovno posku\xc5\xa1ala preko uradnikov prepri\xc4\x8dati cesarico naj nekoga od njiju naredi za kronskega princa, zopet z argumentom, da bi cesar oziroma cesarica moral prenesti prestol na nekoga iz iste rodbine. Zaupni cesari\xc4\x8din minister Di Renjie \xe7\x8b\x84\xe4\xbb\x81\xe5\x82\x91pa je bil mo\xc4\x8dno proti in je predlagal naj iz izgona pokli\xc4\x8dejo Li Zheja in ga naredijo za kronskega princa. Predlog podpreta \xc5\xa1e dva ministra in osebni cesari\xc4\x8din svetovalec Ji Xu \xe5\x90\x89\xe9\xa0\x8a. Cesarica se je strinjala in spomladi leta 698 poklicala Li Zheja, ga naredila za kronskega princa ter ga poimenovala Li Xian \xe6\x9d\x8e\xe8\xb3\xa2._NEWLINE_Medtem je, kar se ti\xc4\x8de mirovnega sporazuma z Vzhodnimi Turki, cesarica poslala svojega prane\xc4\x8daka Wu Yanxuija Vzhodnim Turkom, da bi se poro\xc4\x8dil s h\xc4\x8derko tamkaj\xc5\xa1njega kagana in tako zape\xc4\x8datil sporazum. Kagan pa ni imel namena utrditi sporazuma s poroko, ampak je Wu Yanxuija celo zadr\xc5\xbeal kot talca in spro\xc5\xbeil velik napad na ozemlje dinastije Zhou ter napredoval do prefekture Zhao \xe8\xb6\x99\xe5\xb7\x9e. Leta 699 je prenehala nevarnost na meji z ljudstvom Tufan. Kralj Ljudstva Tufan je postajal nezadovoljen z nara\xc5\xa1\xc4\x8dajo\xc4\x8dim monopolom Lun Qinlinga \xe8\xab\x96\xe6\xac\xbd\xe9\x99\xb5 zato je izkoristil njegovo odsotnost in poklal Lun Qinlingove sodelavce. Potem je \xc5\xa1e porazil Luna v bitki in Lun je storil samomor. Lunov sin Lun Gongren \xe8\xab\x96\xe5\xbc\x93\xe4\xbb\x81se je predal oblastem dinastije Zhou. V dr\xc5\xbeavi Tufan je kar nekaj let trajala precej\xc5\xa1na zmeda, kar je pomenilo mir na meji za dinastijo Zhou._NEWLINE_Wu Zetian se je pri\xc4\x8dela zavedati, da se stara in se je bala, da po njeni smrti Li Xian in princi rodbine Wu ne bodo mogli skleniti miru zato je leta 699 Li Xiana, Li Dana, princeso Taiping, njenega drugega mo\xc5\xbea Wu Youjija\xe6\xad\xa6\xe6\x94\xb8\xe6\x9a\xa8in ostale rodbinske prince med sabo spravila s prisego.\n_START_SECTION_\nPozna vlada\n_START_PARAGRAPH_\nMedtem ko se je Wu Zetian starala, sta ministra brata Zhang Yizhi\xe5\xbc\xb5\xe6\x98\x93\xe4\xb9\x8bin Zhang Changzong \xe5\xbc\xb5\xe6\x98\x8c\xe5\xae\x97postajala vse mo\xc4\x8dnej\xc5\xa1a in so se jima podrejali celo princi rodbine Wu. Cesarica se je tudi vse mo\xc4\x8dneje zana\xc5\xa1ala nanju v zadevah dr\xc5\xbeave in ureditve. O tem so skrivaj diskutirali in kritizirali cesari\xc4\x8din vnuk Li Chongrun \xe6\x9d\x8e\xe9\x87\x8d\xe6\xbd\xa4, vnukinja Li Xianhui \xe6\x9d\x8e\xe4\xbb\x99\xe8\x95\x99in njen mo\xc5\xbe Wu Yanji \xe6\xad\xa6\xe5\xbb\xb6\xe5\x9f\xba, cesari\xc4\x8din prane\xc4\x8dak in Wu Chengsijev sin. Nekako se je za te skrivne debate razvedelo in Zhang Yizhi je o tem poro\xc4\x8dal cesarici, ki je prisilila trojico v samomor._NEWLINE_Kljub cesari\xc4\x8dini pozni starosti, se je \xc5\xa1e vedno zanimala za odkrivanje nadarjenih uradnikov in njihovo napredovanje. Med posamezniki, ki jim je omogo\xc4\x8dila napredovanje v pozni letih sta tudi Cui Xuanwei\xe5\xb4\x94\xe7\x8e\x84\xe6\x9a\x90 in Zhang Jiazhen \xe5\xbc\xb5\xe5\x98\x89\xe8\xb2\x9e._NEWLINE_V letu 703 sta brata Zhang za\xc4\x8dela zavra\xc4\x8dati Wei Yuanzhonga \xe9\xad\x8f\xe5\x85\x83\xe5\xbf\xa0, ki je bil do sedaj vi\xc5\xa1ji minister, ker je zavrnil napredovanje \xc5\xa1e dveh bratov Zhang, Zhang Changyija \xe5\xbc\xb5\xe6\x98\x8c\xe5\x84\x80 in Zhang Changqija \xe5\xbc\xb5\xe6\x98\x8c\xe6\x9c\x9f. Bala sta se tudi, da ko bo Wu Zetian umrla, bo Wei \xc5\xbee na\xc5\xa1el na\xc4\x8din, kako jih usmrtiti. Zato sta Weija in Gao Jiana \xe9\xab\x98\xe6\x88\xa9, uradnika, ki ga je odobravala princesa Taiping, obto\xc5\xbeila sumni\xc4\x8davosti in ugibanj o cesari\xc4\x8dini starosti in smrti. Brata Zhang sta najprej dosegla, da je Weijev podrejeni Zhang Shuo \xe5\xbc\xb5\xe8\xaa\xaa potrdil obto\xc5\xbebe, vendar je Zhang Shuo pred cesarico priznal, da sta ga v la\xc5\xbeno pri\xc4\x8devanje prisilila brata Zhang. Kot rezultat so Wei, Gao in Zhang Shuo u\xc5\xa1li smrti, ampak so bili izgnani.\n_START_SECTION_\nOdstranitev in smrt\n_START_PARAGRAPH_\nJeseni leta 704 so se za\xc4\x8dele \xc5\xa1iriti obto\xc5\xbebe o korupciji med vsemi brati Zhang, tudi Zhang Tongxiujem \xe5\xbc\xb5\xe5\x90\x8c\xe4\xbc\x91. Zhang Tongxui in Zhang Changyi sta bila degradirana. Kljub temu, da sta se uradnika Li Chengjia \xe6\x9d\x8e\xe6\x89\xbf\xe5\x98\x89 in Huan Yanfan\xe6\xa1\x93\xe5\xbd\xa5\xe7\xaf\x84 zahtevala odstranitev bratov Zhang Yizhija in Zhang Changzonga, je cesarica upo\xc5\xa1tevala mnenje ministra Yang Zaisija\xe6\xa5\x8a\xe5\x86\x8d\xe6\x80\x9d in jih ni odstranila. Posledi\xc4\x8dno je minister Wei Anshi obto\xc5\xbebe o korupciji proti bratoma Zhang obnovil._NEWLINE_Pozimi leta 704 je cesarica mo\xc4\x8dno zbolela in samo brata Zhang sta jo lahko obiskovala, ministri pa ne. To je dvignilo sum, da se ho\xc4\x8deta polastiti prestola in sledila je vrsta obto\xc5\xbeb o izdaji. Ko se je cesarici zdravje popravilo, je Cui Xuanwei hotel izposlovati, da bi jo lahko obiskovala samo Li Xian in Li Dan, ampak je predlog zavrnila. Huan in Song Jing \xe5\xae\x8b\xe7\x92\x9f sta \xc5\xa1e naprej obto\xc5\xbeevala brate Zhang izdaje zato je Wu Zetian Songu dovolila preiskavo, ampak preden jo je uspel dokon\xc4\x8dati je \xc5\xbee vlo\xc5\xbeila zahtevo za oprostitev Zhang Yizhija in tako iztirjala Songovo preiskavo._NEWLINE_Do spomladi leta 705 je cesarica zopet resno zbolela. Cai in Huan sta \xc5\xa1e z nekaterimi drugimi uradniki na\xc4\x8drtovala usmrtitev bratov Zhang. V zaroto so prepri\xc4\x8dali \xc5\xa1e generale Li Duozuoja \xe6\x9d\x8e\xe5\xa4\x9a\xe7\xa5\x9a, Li Dana\xe6\x9d\x8e\xe6\xb9\x9b in Yang Yuanyana \xe6\xa5\x8a\xe5\x85\x83\xe7\x90\xb0 ter \xc5\xa1e enega ministra Yao Yuanzhija \xe5\xa7\x9a\xe5\x85\x83\xe4\xb9\x8b. S strinjanjem Li Xiana so tako 20. februarja ubili brata Zhang in obkolili dvorano Changsheng \xe9\x95\xb7\xe7\x94\x9f\xe6\xae\xbf, kjer je rezidirala Wu Zetian. Poro\xc4\x8dali so ji, da sta bila brata Zhang usmr\xc4\x8dena zaradi izdaje nato pa so jo prisilili, da je predala prestol Li Xianu. 21. februarja je bil izdan edikt v njenem imenu o Li Xianu kot regentu, naslednji dan, 22. februarja, pa je bil izdan \xc5\xa1e en edikt v njenem imenu, kako predaja prestol Li Xianu. Li Xian je uradno zavzel prestol 23. februarja in naslednji dan je bila Wu Zetian v spremstvu mo\xc4\x8dne stra\xc5\xbee prene\xc5\xa1ena v pode\xc5\xbeelsko pala\xc4\x8do Shanyang \xe4\xb8\x8a\xe9\x99\xbd\xe5\xae\xae. Vseeno pa je bila po\xc4\x8da\xc5\xa1\xc4\x8dena z nazivom Vladajo\xc4\x8da cesarica Zetian Dasheng \xe5\x89\x87\xe5\xa4\xa9\xe5\xa4\xa7\xe8\x81\x96\xe7\x9a\x87\xe5\xb8\x9d. Dinastija Tang je bila tako obnovljena 3. marca in s tem kon\xc4\x8dala Drugo dinastijo Zhou. Wu Zetian je umrla 16. decembra 705 in ni ve\xc4\x8d imela naziva cesarja, ampak je z zadnjim ediktom v njenem imenu postala Cesarica Zetian Dasheng \xe5\x89\x87\xe5\xa4\xa9\xe5\xa4\xa7\xe8\x81\x96\xe7\x9a\x87\xe5\x90\x8e. Leta 706 je Wu Zetianin sin, cesar Zhongzong, zdru\xc5\xbeil cesarico z njenim mo\xc5\xbeem Gaozongom v skupnem pogrebu pri Qianlingu blizu prestolnice Chang\xe2\x80\x99an na gori Liang. Cesar je dal v tej grobnici pokopati tudi brata Li Xiana, sina Li Chongruna in h\xc4\x8derko Li Xianhui, ki so padli kot \xc5\xbertve Wu Zetianine jeze._NEWLINE_\xc4\x8ceprav Druga dinastija Zhou ni trajala dolgo, nekateri zgodovinarji menijo, da se rezultati v kasnej\xc5\xa1i dinastiji Tang ka\xc5\xbeejo predvsem v ve\xc4\x8dji enakosti med spoloma.'